ഗവൺമെന്റ് ലോ കോളേജ്, എറണാകുളം

ഗവൺമെന്റ് ലോ കോളേജ്, എറണാകുളം (പൂർണ്ണമായ പേര്, ഹിസ് ഹൈനസ് ദ മഹാരാജാസ് ഗവണ്മെന്റ് ലോ കോളേജ്, എറണാകുളം) കേരളത്തിലെ കൊച്ചിയിൽ സ്ഥിതിചെയ്യുന്ന ഒരു ബിരുദ, ബിരുദാനന്തര നിയമ വിദ്യാഭ്യാസ സ്ഥാപനമാണ്. 1874 ൽ സ്ഥാപിക്കപ്പെട്ട ഈ കലാലയം, കേരളത്തിലെ ആദ്യത്തെ നിയമ കലാലയവും ഇന്ത്യയിലെ ഏറ്റവും പഴയ നിയമ കലാലയങ്ങളിലൊന്നുമാണ്.  ഇത് കോട്ടയം മഹാത്മാഗാന്ധി സർവ്വകലാശാലയുമായി അഫിലിയേറ്റ് ചെയ്യപ്പെട്ടിരിക്കുന്നു.http://mgu.ac.in/index.php?option=com_content&view=article&id=86&Itemid=644 2010 മുതൽ കോട്ടയം മഹാത്മാഗാന്ധി യൂണിവേഴ്സിറ്റിയുടെ കീഴിലെ ഒരു അംഗീകൃത നിയമ ഗവേഷണ കേന്ദ്രമാണിത്. കേരളത്തിലെ നിയമ വിദ്യാഭ്യാസത്തിന്റെ മുൻനിര സ്ഥാപനമായ ഈ കലാലയത്തിന് കെ.ജി. ബാലകൃഷ്ണൻ (മുൻ ചീഫ് ജസ്റ്റിസ്), മമ്മൂട്ടി (പ്രശസ്ത ദക്ഷിണേന്ത്യൻ നടൻ), എ കെ ആന്റണി (മുൻ കേന്ദ്ര പ്രതിരോധ മന്ത്രി), ഉമ്മൻ ചാണ്ടി (മുൻ കേരള മുഖ്യമന്ത്രി) തുടങ്ങി പൂർവ്വ വിദ്യാർത്ഥികളുടെ അഭിമാനകരമായ ഒരു നീണ്ട പട്ടികയുണ്ട്. എറണാകുളം ലോ കോളേജ് അല്ലെങ്കിൽ മഹാരാജാസ് ലോ കോളേജ് എന്ന പേരിലാണ് ഈ സ്ഥാപനം സാധാരണയായി അറിയപ്പെടുന്നത്.

 ചരിത്രം 
1875-ൽ തിരുവനന്തപുരത്തെ ഹിസ് ഹൈനസ് ദി മഹാരാജാസ് കോളേജുമായി ബന്ധപ്പെട്ട് ഒരു നിയമ ക്ലാസ് സംഘടിപ്പിക്കാൻ അനുമതി നൽകിക്കൊണ്ട് അന്നത്തെ തിരുവിതാംകൂർ മഹാരാജാവ് കേരളത്തിൽ നിയമ വിദ്യാഭ്യാസം ആരംഭിച്ചതോടെയാണ് ഈ കോളേജിന്റെ ചരിത്രം ആരംഭിക്കുന്നത്. തിരുവിതാംകൂറിൽ നിന്നുള്ള ഉദ്യോഗാർത്ഥികളെ മദ്രാസ് സർവകലാശാലയുടെ നിയമ പരീക്ഷ എഴുതാൻ പ്രാപ്തരാക്കുക എന്നതായിരുന്നു ഇതിന്റെ ഉദ്ദേശ്യം.

1894 വരെ ഈ സജ്ജീകരണം തുടർന്നു, തുടർന്ന് സ്ഥാപനം പൂർണ്ണമായും പുനഃസംഘടിപ്പിക്കപ്പെട്ടു, കോളേജ് തിരുവനന്തപുരത്തെ ഹിസ് ഹൈനസ് ദി മഹാരാജാസ് ലോ കോളേജ് എന്ന പേരിൽ ഒരു സ്വതന്ത്ര കോളേജായി ഉയർത്തപ്പെടുകയും W.T.A. കോസ്ബി (തിരുവിതാംകൂർ ഹൈക്കോടതി ജഡ്ജി, 1892-ൽ നിയമ പ്രൊഫസറായി നിയമിതനായി) ആദ്യത്തെ കോളജിന്റെ ആദ്യ പ്രിൻസിപ്പലായി നിയമിതനാകുകയും ചെയ്തു. കോളേജിലെ ജോലിയുടെ ചട്ടങ്ങൾക്കും നിയന്ത്രണത്തിനും  വേണ്ടി. സർക്കാർ സമ്പൂർണ്ണ നിയമങ്ങൾ രൂപീകരിച്ചു. അദ്ധ്യാപക ജീവനക്കാരുടെ യോഗ്യതകൾ ഈ നിയമങ്ങൾ നിർദ്ദേശിച്ചിട്ടുണ്ട്.

1909 വരെ തിരുവിതാംകൂർ മഹാരാജാവ് പരിപാലിക്കുകയും കൈകാര്യം ചെയ്യുകയും ചെയ്ത കോളജ് പിന്നീട് പൊതുവിദ്യാഭ്യാസ ഡയറക്ടറുടെ കീഴിലായി. 1910 ൽ കോളേജ് തിരുവിതാംകൂർ ഹൈക്കോടതിയുടെ കീഴിലായി. 1938 ൽ തിരുവിതാംകൂർ സർവകലാശാല (പിന്നീട് കേരള സർവകലാശാല) സ്ഥാപിതമായതോടെ കോളേജ് സർവകലാശാലയുടെ നിയന്ത്രണത്തിലേക്ക് മാറ്റി.

1949 ഓഗസ്റ്റിൽ, പഴയ നാട്ടുരാജ്യങ്ങളായ തിരുവിതാംകൂർ, കൊച്ചി എന്നിവയുടെ സംയോജനത്തിനും തിരുവിതാംകൂർ-കൊച്ചി ഹൈക്കോടതി സ്ഥാപിക്കുന്നതിനും അനുയോജ്യമായ രീതിയിൽ ഈ കോളേജ് എറണാകുളത്തേക്ക് മാറ്റി. കൊച്ചി സംസ്ഥാനത്തെ പഴയ നിയമസഭാ കെട്ടിടത്തിലാണ് ഇത് പ്രവർത്തിച്ചിരുന്നത്. 1954-ൽ, എറണാകുളത്തുള്ള ആദ്യത്തെ കോളേജ് കൂടാതെ തിരുവനന്തപുരത്ത് മറ്റൊരു കോളേജ് ആരംഭിച്ചു. 1983-ൽ മഹാത്മാഗാന്ധി സർവകലാശാല സ്ഥാപിതമായതോടെ ആദ്യ കോളേജ് ആ സർവകലാശാലയുടെ ഒരു ഘടക കോളേജായി മാറിയതോടെ ഇപ്പോൾ അതുമായി അഫിലിയേറ്റ് ചെയ്തിരിക്കുന്നു.

 അവലംബം 

വർഗ്ഗം:ഇന്ത്യയിലെ നിയമ കലാലയങ്ങൾ